Te n‑ka jaʼan dava ñayiu Jerusalén:
—Se yaʼa,
¿ña dɨu se yaʼa ka juini se ñuu‑ro xa kaʼni koio‑s a?
Jira,
jaʼan‑s nuu ntdaa ñayiu,
te se ñuu‑ro,
ni ɨɨn tnuʼu ña ka jaʼan‑s nuu‑s.
¿Ka jandixa sexaʼnu ñuu‑ro xa ndaa xa kuu‑s Cristu,
Ia tundaʼa Ianyuux a?
Ko se yaʼa,
xini‑ro nde n‑kixi‑s.
Na kixi Cristu,
te ma jini ni ɨɨn ñayiu nde kixi‑s.
Xijan kuu xa xee n‑jaʼan Jesús veñuʼu nuu dakuaʼa‑ia ñayiu:
—Ka jaʼan‑n xa ka xini ñaʼa‑n mee‑r.
Ka jaʼan‑n xa ka xini‑n ndexu vaxi‑r.
Xaxeʼe mee‑r,
ñatu vaxi‑r.
Ia ndaa kuu Ia n‑tundaʼa ñaʼa mee‑r vaxi.
Mee‑ia,
ñatu ka xini‑n.
Mee‑r,
joon,
xini‑r‑ia,
chi vaa‑r nde nuu tuu‑ia,
te mee‑ia n‑tundaʼa ñaʼa vaa‑r.
Te n‑ka juini‑s xa tnɨɨ presu koio‑s‑ia.
Ko ni ɨɨn‑s ña n‑ka tnɨɨ‑s‑ia,
chi ta xee ka hora‑ia.
Ko kueʼe ñayiu jan n‑ka jandixa‑ia.
N‑ka jaʼan‑i:
—Cristu,
Ia tundaʼa Ianyuux,
na kixi mee‑ia,
¿kada‑ia kueʼe ka milagru dada xa n‑kida se yaʼa u?
Te n‑ka tekutnuʼu se fariseu xa duʼa ka kakuneʼe kueʼe ñayiu jan Jesús.
Mee‑s,
xiʼin se ka taxnuni nuu ñayiu Israel,
n‑ka tundaʼa‑s ausiliu,
xa jɨn tnɨɨ presu koio‑s Jesús.
Te n‑jaʼan Jesús:
—Xaku nga kɨu kutuu‑r xiʼin‑n,
te dada nuʼu‑r nuu tuu Ia n‑tundaʼa ñaʼa.
Nanduku ñaʼa koio‑n,
ko ma naniʼi ñaʼa‑n.
Chi mayo‑n kuaʼa xa jɨʼɨn‑n nuu kutuu mee‑r.
Te n‑ka kixeʼe se Israel xa ka xijan tnuʼu tnaʼa‑s:
—¿Ndexu jɨʼɨn se yaʼa,
xa ma naniʼi‑ro‑s?
¿Jɨʼɨn‑s nde ñuu setoʼo,
nuu tuu ñayiu Israel meʼñu ñayiu ka jaʼan tnuʼu griegu a?
¿Ijan dakuaʼa‑s ñayiu toʼo,
ñayiu ñatu jandixa Ianyuux a?
¿Nax juini kachi xa jaʼan‑s:
“Nanduku ñaʼa koio‑n,
ko ma naniʼi ñaʼa‑n,
chi mayo‑n kuaʼa xa jɨʼɨn‑n nuu kutuu mee‑r”?
Kɨu xinokava viko,
kɨu kaʼnu ka viko kuu,
daa n‑xo nujuiin Jesús,
te n‑jaʼan‑ia:
—Nux yichi ɨɨn ñayiu,
na kunduu‑i xiʼin mee‑r,
te koʼo‑i.
Ná jaʼan tnuʼu Ianyuux,
duʼa koo.
Ñayiu ka jandixa ñaʼa mee‑r,
nde anu‑i kane ndute ndito kida xa kutuu vaʼa koio‑i.
Ko duʼa n‑kakuneʼe‑ia Espíritu Ianyuux tnɨɨ koio ñayiu jandixa Jesús.
Chi ta kixi ka Espíritu Ianyuux,
xaxeʼe xa ta ndadakaʼnu ka Ianyuux Jesús.
Dava ñayiu jan,
na n‑ka teku‑i tnuʼu yaʼa,
n‑ka jaʼan‑i:
—Se yaʼa,
xandaa kuu xa kuu‑s se xian tnuʼu tnuʼu Ianyuux nuu ñayiu.
Dava‑i n‑ka jaʼan:
—Se yaʼa kuu Cristu,
Ia tundaʼa Ianyuux.
Ko dava‑i n‑ka jaʼan:
—¿Ñuu Galilea ni kixi Cristu a?
Ña ndaa.
Jaʼan tnuʼu Ianyuux xa Cristu ku kuu ɨɨn daʼya dana David.
Jaʼan xa kixi‑ia nde ñuu nani Belén,
ñuu David.
Xijan kuu xa xaxeʼe mee‑ia,
ñatu n‑kuu ɨɨn nuu ñayiu xyuku ijan.
Te dava‑i n‑ka juini xa tnɨɨ presu koio‑i‑ia,
ko ni ɨɨn‑i ña n‑kuyɨɨ xa tnɨɨ‑i‑ia.
Ijan n‑ka naxee ausiliu,
nuu xtuu se fariseu xiʼin dutu ka taxnuni.
N‑ka jaʼan se fariseu xiʼin dutu:
—¿Nakuenda ña n‑ka ndeka‑n‑sɨ kixi?
N‑ka jaʼan ausiliu:
—Nuncas ña n‑jaʼan ɨɨn seyɨɨ ná jaʼan se yaʼa.
Te n‑ka jaʼan se fariseu:
—¿Ndɨʼɨ ndoʼo,
n‑dandaʼu ñaʼa‑s tuku a?
Sexaʼnu ka taxnuni nuu ñayiu Israel,
xiʼin se fariseu,
¿mee‑s n‑ka jandixa se yaʼa u?
¡Ñaʼa!
¡Ñayiu lilu ka kuu ñayiu!
Ña ka xini‑i tnuʼu n‑chidotnuni Moisés.
¡Na kada uʼu Ianyuux mee‑i,
ntdaa‑i!
Te dada n‑jaʼan ɨɨn se nani Nicodemo.
Nicodemo kuu se n‑xe kotoniʼni Jesús ɨɨn xakuaa.
Se fariseu kuu‑s,
ná ka kuu seyɨɨ xyuku ijan.
N‑jaʼan‑s nuu‑s:
—¿Nax jaʼan tnuʼu n‑chidotnuni Moisés?
¿Vatuka xa kada uʼu‑ro ɨɨn seyɨɨ,
antecas xa kunini‑ro xa jaʼan‑s xaxeʼe mee‑s a?
¿Vatuka xa kada uʼu‑ro‑s,
antecas xa kutnuni ini‑ro nax n‑kida‑s a?
N‑ka jaʼan‑s:
—¿Ndoʼo tuku,
se Galilea kuu‑n a?
Kaʼu ka tnuʼu Ianyuux,
te jini‑n xa nde Galilea,
nuncas ña n‑kixi se xian tnuʼu tnuʼu Ianyuux nuu ñayiu.
Te nuu dɨɨn ka nuʼu‑s veʼe‑s.